Frode Sørensen (S), 2000-10-25:
Dette lovforslag må vel siges at være blevet til efter en særdeles grundig debat i befolkningen og ikke mindst blandt politikere og interesseorganisationer, en debat, der har været ført med skiftende styrke lige siden revisionen af den tidligere lukkelov i 1995, men absolut mest intenst det seneste år.
Diskussionstemaerne har været de samme gennem alle årene, i øvrigt også forud for 1995.
På den ene side står de, der ønsker at bevare en lukkelov, som tager hensyn til de mindre butiksindehavere, eksempelvis udvalgs- og specialforretningerne, der ikke har mulighed for at holde åbent på alle tider af døgnet på alle ugens 7 dage.
På den anden side står de store supermarkedskæder, som tilsyneladende ikke har problemer med at skaffe personale.
De ser derfor helst en fuldstændig ophævelse af loven.
I Socialdemokratiet har vi længe påpeget, at lukkeloven også har en tredjepart, nemlig de svage forbrugere.
Det er alle de forbrugere, som ikke har mulighed for at tage bilen og køre til storcentrene i udkanten af de større byer og handle ind.
Det er de ældre, som er nødt til at købe ind tæt på deres hjem, fordi de ikke kan slæbe mere med end det, de kan bruge fra dag til dag.
Det er alle dem uden bil, den enlige mor på cykel og de unge familier, som med barnevognen ikke kan tilbagelægge flere kilometer i bus eller tog for at få fat i de mest nødvendige dagligvarer.
Fælles for dem er, at deres indkøbsmuligheder vil blive voldsomt forringede, hvis dagligvarebutikkerne i deres nærområde må dreje nøglen om.
Dette gælder især i de små landsbysamfund, hvor der oftest kun er en enkelt dagligvarebutik.
Erfaringerne med 1995-loven siger, at netop tilladelsen til at holde søndagsåbent for de mindre dagligvarebutikker har betydet, at de mindre bysamfund har kunnet bevare deres brugs eller deres købmand.
Omsætningen om søndagen, hvor storcentrene er lukket, har været tilstrækkelig til at holde liv i disse butikker og dermed i mange af de små bysamfund.
Lovforslaget bevarer denne fordel for de mindre butikker, så vi fortsat kan have en butiksstruktur, som burde være i hele samfundets interesse.
Hertil kommer, at en ophævelse af søndagsbestemmelsen efter vor opfattelse ikke vil betyde en øget konkurrence med deraf følgende lavere butikspriser for forbrugerne, sådan som tilhængerne af en liberalisering påstår.
Tværtimod tror vi ligesom Forbrugerrådet, at en liberalisering af lukkeloven vil føre til en yderligere koncentration på dagligvaremarkedet til skade for konkurrencen og dermed i sidste ende til skade for forbrugerne.
Lovforslaget åbner dog for en udvidelse af muligheden
for at holde åbent om søndagen.
Hermed opfyldes et ønske om, at også de større butikker kan holde åbent, når der er byfester, ringridning, markedsdage eller særlige arrangementer over for turisterne.
Det er de udvidelser, som vi mener alle vil kunne leve med.
Udvidelserne vil ikke fjerne det overordnede sigte med søndagslukningen for de større supermarkeder, nemlig at bevare et fintmasket net af dagligvarebutikker i de mindre bysamfund og dermed sikre de svageste forbrugere.
Forslaget rummer også nogle stramninger: Der bliver ryddet op i de særregler, som har givet en del problemer, og som har været en hindring for fair konkurrence i detailhandelen.
Havnereglen har givet anledning til groteske forsøg på omgåelse; derfor er jeg glad for, at dette hul i loven stoppes.
Det har aldrig været meningen, at man i kraft af denne havneregel skulle kunne opnå konkurrenceforvridende særrettigheder i forhold til andre butikker, bare fordi man lå med udsigt til lidt vand.
Opstramningen på krav om dokumentation for, at butikken overholder omsætningsgrænsen for at kunne holde åbent om søndagen i form af revisorerklæring, giver en bedre kontrolmulighed end tidligere.
Socialdemokratiet mener, at det nye lovforslag giver forbrugerne gode muligheder for at handle, når de har tid, og når de har lyst.
Detailhandelen får nogle nye muligheder for at holde åbent og nogle klare regler at holde sig til, klare regler, der giver fair konkurrence mellem butikkerne og samtidig sikrer de butiksansatte fornuftige arbejdsvilkår.
Derfor kan jeg på Socialdemokratiets vegne støtte det foreliggende lovforslag og ser frem til en god udvalgsbehandling.